
פרוטוקול מס' 370 
מישיבת ועדת החוקה, חוק ומשפט

שהתקיימה ביום שלישי ט"ז באדר ב' התשע"א (22 במרס 2011) בשעה 12:00
סדר היום:  צו חופש המידע (חברה ממשלתית וחברה-בת ממשלתית שאינה רשות ציבורית) (תיקון),     התש"ע-2009.
נכחו:

חברי הוועדה:

דוד רותם – היו"ר

מוזמנים:
עו"ד עדי ליברוס – משרד המשפטים

עו"ד איל זנדברג – ראש תחום משפט ציבורי, משרד המשפטים

עו"ד גונן גומלסקי – רשות החברות הממשלתיות, משרד האוצר

רו"ח לילי אילון – סגנית מנהל, מנהל רשות החברות הממשלתיות

עו"ד הילה ארליך – יועצת משפטית, משרד הביטחון

עו"ד רינת המאירי – יועצת משפטית, משרד הביטחון

עו"ד מיכל שמואלי – רשות התאגידים

עו"ד עידית נוח – ייעוץ משפטי, תע"ש

עו"ד אורנה זהבי – סגנית ליועץ המשפטי, תעשייה אווירית

עו"ד חנן אבני – יועץ משפטי, רפא"ל

עו"ד שירה זינגר וייץ – עוזרת יו"ר מקורות ייזום ופיתוח בע"מ

עו"ד עינת לוסטמן – מקורות ייזום ופיתוח בע"מ

ייעוץ משפטי: אלעזר שטרן
מנהלת הוועדה:
דורית ואג
רשמת פרלמנטרית: שרון רפאלי

צו חופש המידע (חברה ממשלתית וחברה-בת ממשלתית שאינה רשות ציבורית) (תיקון),

התש"ע-2009
היו"ר דוד רותם:

צהריים טובים. צו חופש המידע (חברה ממשלתית וחברה-בת ממשלתית שאינה רשות ציבורית) (תיקון), התש"ע-2009.  מי רוצה להציג לי את הצו, את הבקשה?

עדי ליברוס:


אני עורכת הדין ליברוס ממשרד המשפטים. אני אציג בקצרה את הרקע: כידוע, בשנת 2007 תוקן חוק חופש המידע, כך ששונתה לו ברירת המחדל לגבי תחולת חוק חופש המידע לגבי חברות ממשלתיות. אם בעבר החוק לא חל, אלא אם שר המשפטים באישור הוועדה, קבע באופן פוזיטיבי שיחול על חברה ממשלתית, הרי שהיום החוק קובע שחוק חופש המידע חל על כל החברות הממשלתיות, אלא אם נקבע בצו של שר המשפטים ובאישור הוועדה המכובדת.


התיקון התקבל ב-2007 ונכנס לתוקפו ב-2008, ויחד עם קבלתו אנחנו עשינו מהלך של מיפוי ואיתור חברות ממשלתיות שמצאנו לנכון שיש להחריג אותן מתחולת החוק. מה שמאפיין את החברות האלה הוא בדרך כלל העובדה שהן מצויות בתחרות מאוד משמעותית שלא חשבנו שיש מקום להציב אותן בחיסרון בהשוואה לחברות מתחרות בגלל החובות שמטיל עליהם חופש המידע ועוד שיקולים דומים.

המהלך הזה התכנס לצו שהתקבל בשנת 2008 וכבר עומד בתוקפו היום. כשאישרנו את הצו אז בוועדה התעוררה בעיה לגבי חלק מהחברות הממשלתיות הביטחוניות. למעט חברות "רותם" ו"איסורד" שכבר אז אושרו, וכיום מוחרגות החרגה מלאה מתחולת החוק נשארה שאלה לגבי עוד ארבע חברות ממשלתיות שעיסוקן הוא ביטחוני בעיקרו. נציג מערכת הביטחון אז ביקש לאפשר שהות נוספת כדי להגיע להסכמות בנושא הזה, ומאז התקיימו דיונים פנים-ממשלתיים, וההסכמות, כפי שהן גובשו בפורום השרים של השר איתן, שר המשפטים והשר להגנת הסביבה בהסכמת מערכת הביטחון, כמובן, הן אלה שמובאות בפניך היום. כמו כן מוצע להחריג את חברת מקורות ייזום בע"מ. נציג רשות החברות הממשלתיות יוכל להרחיב מעט אם יידרש. היא כמובן לא חברה ביטחונית היא פשוט לא נכנסה בסיבוב הקודם.

היו"ר דוד רותם:

רק תסבירו לי את סעיף 2(ב). 

עדי ליברוס:


זה הסעיף לגבי חברת מקורות פיתוח וייזום בע"מ. הסעיף הזה קובע שחוק חופש המידע לא יחול על החברה הזאת, היא לא תהיה רשות ציבורית כהגדרתה בחוק, למעט נושאים מסוימים שיהיה ניתן לבקש מידע לגביהם מכוח החוק. הנושאים האלה, בסעיף קטן (א) מה שלא מצוטט פה זה נושא של העסקת עובדים, תחום איכות הסביבה, בריאות הציבור או בטיחות – אלה אמות מידה שגם קיימות כבר במצב הקיים – נושאים שאנחנו חושבים שהחשיבות הציבורית בהם היא מכרעת וגוברת על השיקולים להחרגה של החברה. 

היו"ר דוד רותם:

לפי הניסוח שיש פה: "אינה רשות ציבורית, אלא לעניין פעילות שהמידע המבוקש נוגע לאמור בסעיף קטן (א) או לתחום איכות הסביבה, בריאות הציבור או בטיחות". זאת אומרת שזה כן יהיה צריך למסור.

עדי ליברוס:

כן. בנושאים האלה ניתן יהיה להגיש בקשת מידע ולקבל. כמובן, כפוף לסייגים הכלליים בחוק. 

היו"ר דוד רותם:

טוב. מי כאן ממערכת הביטחון? האם איכות הסביבה זה לא דבר שאפשר ללמוד ממנו מה עושים במפעל הזה? 

אלי כהן:


נכון. אנחנו לא מדברים על מקורות. ההתייחסות שלנו, אם אדוני יבקש, היא רק על התעשיות הביטחוניות. 

היו"ר דוד רותם:

אני מדבר על מקורות פיתוח וייזום.

עדי ליברוס:

היא לא חברה ביטחונית, אדוני.

היו"ר דוד רותם:

אין שם בעיה לפרסם את נושא איכות הסביבה?

גונן גומלסקי:


אני מנהל רשות החברות הממשלתיות. יכול להיות שנוצרת בעיה. 

אבל מים זה חברה בת של מקורות המים; אנחנו לא פוטרים את חברת מקורות המים הגדולה מחוק חופש המידע. מדובר רק על חברת הבת שעוסקת בפעילות יזמית בנושאים שקשורים לנושא של מים, כמו טיהור שפכים, מתקן התפלה – כל הפעילויות האלה בשביל מקורות ייזום הם בתחומים שבהם היא מתחרה מול חברות פרטיות. לכן ההסכמה לפטור את החברה מתחומים מסוימים של מסירת מידע – עדיין חשבנו יחד עם משרד המשפטים, וכך גם חשבנו בפעם הקודמת כשהבאנו את הצו לאישור ב-2008 שישנם תחומים – איכות הסביבה, בטיחות, העסקת עובדים – שהאינטרס של מסירת המידע יכול לגבור על האינטרסים של תחרות. לכן את התחומים האלה ביקשנו לא להחריג מחוק חופש המידע. 

היו"ר דוד רותם:

העסקת עובדים לא מופיעה פה.

עדי ליברוס:

זה כן מופיע, אדוני. זאת ההפניה לסעיף קטן (א).

היו"ר דוד רותם:

אוקיי. 

עוד מישהו רוצה להוסיף משהו? לא.

הצו אושר. תודה רבה. 

הישיבה ננעלה ב-12:15

